張禮書帥隆興
作者：韓淲
朝代：宋

paragraphs: 國是古難定，公胡亦帥藩。
榮懷雖禁路，雅志已邱園。
在昔從諸老，于今盛一門。
便藩方異渥，勇退復明恩。
家學資經緯，儒科得本原。
等閒爲出處，何必較騰騫。
致主丹心在，憂時素髮繁。
紛紜誠蟣虱，變化任鵬鵾。
華閣猶前席，洪都漫左轓。
建牙儀甚偉，分屏望還尊。
持橐嘉謀略，橫經妙討論。
皂囊懷直節，青瑣務忠言。
紬史知無隠，明刑信不冤。
治纔和上下，力可正乾坤。
收斂當侯閫，迢遥遠帝閽。
九遷由簡拔，三入匪趨奔。
落落終難合，悠悠實易昏。
歸應思賀監，到日記陳蕃。
自歎驅馳困，誰能顧盼溫。
春風動行李，只有夢隨軒。